<classify> WANANCHI ambao laini zao za simu zitazimwa ifikapo Januari 20 mwaka huu, wanaweza kuendelea na usajili wa laini zao kwa alama za vidole pale tu watakapokuwa wamepata kitambulisho cha taifa na wanaweza ama kurudisha laini zao zitakazofungwa au kusajili laini mpya kwa kuwa usajili huo ni endelevu.Hayo yalibainishwa na Mkurugenzi Mkuu wa Mamlaka ya Mawasiliano Tanzania TCRA, James Kilaba kupitia taarifa yake kwa vyombo vya habari jana.Kilaba alisema ukomo wa Januari 20 unawahusu wale ambao wanamiliki laini za simu kwa sasa kwa ajili ya mawasiliano ya simu au vifaa vyao vya mawasiliano mengine, lakini hawajazisajili kwa kutumia namba ya kitambulisho cha taifa NIDA na kuthibitishwa kwa alama za vidole.Kwa mujibu wa Kilaba, watumiaji au waombaji wapya wa laini za simu wataendelea kusajiliwa muda wote kwa kutumia kitambulisho cha taifa na kuhakikiwa kwa alama za vidole, huku akiwataka wanadiplomasia au taasisi zao ambao hawajakamilisha usajili wa laini zao za simu au zinazotumika kwenye vifaa vyao vya mawasiliano waendelee kufuata utaratibu waliowekewa.Wananchi ambao wameshasajili laini zao kwa alama za vidole wanatakiwa kuhakiki usajili huo kwa kupiga namba 106.Wakati TCRA ikisema hayo, baadhi ya wananchi waliozungumza na HabariLEO jana jijini Dar es Salaam walikiri kuwa uzembe wao wa kutofuatilia kitambulisho cha taifa mapema ndiyo unaowagharimu na kuwasababishia usumbufu kwa sasa.Mkazi wa Kariakoo, Juma Hussein alisema kuwa vitambulisho vya taifa vilianza kutolewa tangu wakati wa Serikali ya Awamu ya Nne lakini kutokana na Watanzania wengi hawana tabia ya kufuatilia mambo ya msingi mapema, matokeo yake ndiyo usumbufu huo.Matatizo tumeyataka wenyewe, tungefuatilia mapema haya yasingetukuta, lakini niiombe serikali zoezi hili la vitambulisho vya taifa walipeleke ngazi ya kata kama ilivyokuwa vitambulisho vya mpiga kura, lakini hawa NIDA mara nyingi wanapatikana kwenye ofisi zao au wilayani tu,alisema Hussein.Kwa upande wake, Mkazi wa Buguruni, Veronica Julius alisema kuwa tabia ya kuahirisha mambo kwamba nitafanya kesho nitafanya kesho ndiyo matokeo ya usumbufu wanaokumbana nao kwa sasa.Sidhani kama Serikali itazima laini ambazo zitakuwa hazijasajiliwa kwa sababu itapoteza mapato mengi sana ya kodi, unajua sisi tunaponunua vocha au kutuma hela, serikali nayo inapata kodi, kwa hiyo ikizifunga laini itapoteza kodi na sisi wananchi tutapata shida ya mawasiliano na kufanya biashara zetu kuwa ngumu,amesema Yusufu Ali mkazi wa Gerezani.Kwa upande wake Mkazi wa Tabata Kisukuru, Dotto Saidi, amesema japo kazi ya uandikishaji inakwenda vizuri, lakini kuzimwa kwa laini ambazo hazijasajiliwa pamoja na kukosekana kwa vitambulisho vya taifa kutawaathiri wananchi.Alisema wananchi ambao hawana vitambulisho vya taifa itakuwa vigumu kwao kupata ajira kwani baadhi ya ajira zitawataka wawe na vitambulisho hivyo, lakini pia hawataweza kufanya mawasialiano, huduma za kifedha pia hawatazipata kupitia mitandao ya simu za mkononi.Hali ikiwa hivyo, Ofisa Mwandamizi Mkuu wa TCRA, Semu Mwakyanjala, amesema mpaka kufikia Januari 12 mwaka huu, jumla ya laini zote zilizosajiliwa kwa alama za vidole ni 26,170,137 sawa na asilimia 53.8 kati ya laini zote 48,648,864 zilizosajiliwa.Mwakyanjala amesema laini ambazo hazijasajiliwa kwa alama za vidole ni 22,478,727 sawa na asilimia 46.3.  <topic>: kitaifa 